Torsdag den 23. juni 2011

Gennemførelsesforanstaltninger for at korrigere uforholdsmæssigt store makroøkonomiske ubalancer i euroområdet ***I

P7_TA(2011)0292

Europa-Parlamentets ændringer af 23. juni 2011 til forslag til Europa-Parlamentets og Rådets forordning om håndhævelsesforanstaltninger til at korrigere uforholdsmæssigt store makroøkonomiske ubalancer i euroområdet (KOM(2010)0525 - C7-0299/2010 - 2010/0279(COD)) (1)

2012/C 390 E/22

(Almindelig lovgivningsprocedure: førstebehandling)

[Ændring 2]

PARLAMENTETS ÆNDRINGSFORSLAG (2)

til Kommissionens forslag

(1) Efter vedtagelsen af ændringerne blev sagen henvist til fornyet udvalgsbehandling, jf. forretningsordenens artikel 57, stk. 2, andet afsnit (A7-0182/2011).

(2) Ændringer: Ny eller ændret tekst er markeret med fede typer og kursiv; udgået tekst er markeret med symbolet ▐.

Torsdag den 23. juni 2011

EUROPA-PARLAMENTETS OG RÅDETS FORORDNING

om håndhævelsesforanstaltninger til at korrigere uforholdsmæssigt store makroøkonomiske ubalancer i euroområdet

EUROPA-PARLAMENTET OG RÅDET FOR DEN EUROPÆISKE UNION HAR -

under henvisning til traktaten om Den Europæiske Unions funktionsmåde, særlig artikel 136, sammenholdt med artikel 121, stk. 6,

under henvisning til forslag fra Europa-Kommissionen,

under henvisning til udtalelse fra Den Europæiske Centralbank (1) ,

efter fremsendelse af udkast til lovgivningsmæssig retsakt til de nationale parlamenter,

under henvisning til udtalelse fra Det Europæiske Økonomiske og Sociale Udvalg (2),

efter den almindelige lovgivningsprocedure, og

ud fra følgende betragtninger:

(-1) De forbedrede rammer for økonomisk styring bør bygge på flere indbyrdes forbundne og sammenhængende politikker for holdbar vækst og beskæftigelse, navnlig en EU-strategi for vækst og beskæftigelse med særligt fokus på udvikling og styrkelse af det indre marked, fremme af den internationale handel og konkurrenceevnen, et effektivt regelsæt til forebyggelse og korrektion af uforholdsmæssigt store offentlige underskud (stabilitets- og vækstpagten), et solidt grundlag for forebyggelse og korrektion af makroøkonomiske ubalancer, mindstekrav til medlemsstaternes budgetrammer samt styrket regulering af og tilsyn med de finansielle markeder.

(-1a) Kommissionen bør spille en mere fremtrædende rolle i den styrkede overvågningsprocedure for så vidt angår vurderinger, der er specifikke for hver enkelt medlemsstat, kontroller, missioner, henstillinger og advarsler.

(1) Samordningen af EU-medlemsstaternes økonomiske politikker bør som foreskrevet i traktaten udvikles inden for rammerne af de overordnede retningslinjer for den økonomiske politik og beskæftigelsespolitikken og bør bevirke, at de ledende principper om stabile priser, sunde og bæredygtige offentlige finanser og monetære vilkår og en holdbar betalingsbalance overholdes.

(2) Erfaringerne fra de første ti år med Den Økonomiske og Monetære Union viser, at der er behov for at forbedre den økonomiske styring i Unionen, hvilket først og fremmest bør ske ved, at medlemsstaterne i højere grad gør de fælles vedtagne regler og politikker til deres egne, og at der på EU-plan opstilles mere solide rammer for overvågning af de nationale økonomiske politikker.

(2a) Opnåelse og bevarelse af et dynamisk indre marked skal betragtes som en af forudsætningerne for, at Den Økonomiske og Monetære Unions kan fungere korrekt og gnidningsløst.

(3) Overvågningen af medlemsstaternes økonomiske politikker bør især udvides ud over budgetovervågningen for at forhindre uforholdsmæssigt store makroøkonomiske ubalancer og hjælpe de berørte medlemsstater med at udarbejde korrigerende planer, før ubalancerne bider sig fast , og før de økonomiske og finansielle processer uafvendeligt udvikler sig i en alt for ugunstig retning . Denne udvidelse bør ledsages af en styrkelse af den finanspolitiske overvågning.

(4) For at gøre det lettere at afhjælpe sådanne ubalancer er det nødvendigt med en lovreguleret procedure.

(5) Det er hensigtsmæssigt at supplere den multilaterale overvågning, der henvises til i ▐ artikel 121, stk. 3 og 4, i traktaten om Den Europæiske Unions funktionsmåde (TEUF) med specifikke regler for opdagelse, forebyggelse og korrektion af makroøkonomiske ubalancer. Det er vigtigt, at proceduren integreres i den årlige multilaterale overvågningscyklus.

(5a) Pålidelige statistiske data er grundlaget for overvågningen af makroøkonomiske ubalancer. For at kunne garantere solide og uafhængige statistikker bør medlemsstaterne sikre de nationale statistiske myndigheders professionelle uafhængighed, som skal være i fuld overensstemmelse med adfærdskodeksen for europæiske statistikker som fastlagt i forordning (EF) nr. 223/2009. Endvidere er tilgængeligheden af sunde finanspolitiske data også relevante for overvågningen af makroøkonomiske ubalancer. Dette krav bør garanteres af bestemmelserne på dette område i forordning (EU) nr. […/…] om effektiv håndhævelse af budgetovervågningen i euroområdet, særlig artikel 6a.

(5b) En styrkelse af den økonomiske styring bør omfatte en tættere og mere rettidig inddragelse af Europa-Parlamentet og de nationale parlamenter. Europa-Parlamentets kompetente udvalg kan give mulighed for, at den berørte medlemsstat deltager i en udveksling af synspunkter efter en rådsafgørelse i overensstemmelse med denne forordnings artikel 3.

(6) Håndhævelsen af forordning (EU) nr. […/…] bør styrkes ved at indføre deponering af et rentebærende beløb i tilfælde af, at henstillingerne om anbefalede korrigerende foranstaltninger ikke efterkommes, der konverteres til en årlig bod, såfremt henstillingen om at afhjælpe uforholdsmæssigt store makroøkonomiske ubalancer gentagne gange ikke efterkommes inden for samme procedure. Disse håndhævelsesprocedurer bør anvendes på medlemsstater, der har euroen som valuta. ▐

(8) Hvis en medlemsstat ▐ undlader at efterkomme Rådets henstillinger ▐ pålægges den rentebærende deponering eller boden indtil Rådet konstaterer, at medlemsstaten har truffet korrigerende foranstaltninger til at efterkomme henstillingerne.

(9) Endvidere bør en medlemsstat, som gentagne gange undlader at udarbejde en korrigerende handlingsplan med henblik på at efterkomme Rådets henstilling , også som hovedregel pålægges en årlig bod, indtil Rådet konstaterer, at medlemsstaten har forelagt en korrigerende handlingsplan, der i tilstrækkelig grad efterkommer henstillingen .

(10) For at sikre ligebehandling mellem medlemsstaterne bør den rentebærende deponering og boden være den samme for alle medlemsstater, der har euroen som valuta, og svare til 0,1 % af den pågældende medlemsstats bruttonationalprodukt (BNP) i det foregående år.

(10a) Kommissionen bør også kunne anbefale at reducere størrelsen af en sanktion eller at ophæve den på grund af exceptionelle økonomiske omstændigheder.

(11) Proceduren for at anvende sanktioner over for de medlemsstater, der undlader at træffe virkningsfulde foranstaltninger til at korrigere uforholdsmæssigt store makroøkonomiske ubalancer, bør udformes på en sådan måde, at anvendelsen af sanktionen over for disse medlemsstater er reglen og ikke undtagelsen.

(12) Bod, der er omhandlet i artikel 3 i denne forordning, udgør andre indtægter som anført i artikel 311 i TEUF og bør afsættes til stabilitetsmekanismer oprettet af de medlemsstater, der har euroen som valuta, for at yde finansiel bistand og sikre stabiliteten i hele euroområdet.

(13) Beføjelsen til at vedtage individuelle afgørelser om anvendelsen af den sanktion , der er omhandlet i denne forordning, bør tillægges Rådet. Som led i den samordning af medlemsstaternes økonomiske politikker, der sker i Rådet som anført i artikel 121, stk. 1, i TEUF er disse individuelle afgørelser en integrerende opfølgning af de foranstaltninger, som Rådet har vedtaget i overensstemmelse med artikel 121 i TEUF og forordning (EU) nr. […/…].

(14) Eftersom denne forordning indeholder generelle regler om en effektiv håndhævelse af forordning (EU) nr. […/…], bør den vedtages efter den almindelige lovgivningsprocedure, der er omhandlet i artikel 121, stk. 6, i TEUF.

(15) Eftersom en effektiv ramme for opdagelse og forebyggelse af makroøkonomiske ubalancer ikke i tilstrækkelig grad kan opnås af medlemsstaterne på grund af de tætte indbyrdes handelsmæssige og finansielle forbindelser mellem medlemsstaterne og følgevirkningerne af de nationale økonomiske politikker for EU og euroområdet som helhed og bedre kan opnås på EU-plan, kan EU vedtage foranstaltninger i overensstemmelse med nærhedsprincippet, jf. artikel 5 i traktaten om Den Europæiske Union. I overensstemmelse med proportionalitetsprincippet, jf. samme artikel, går denne forordning ikke ud over, hvad der er nødvendigt for at nå disse mål -

VEDTAGET DENNE FORORDNING:

Artikel 1

Genstand og anvendelsesområde

1. I denne forordning fastlægges en sanktionsordning med henblik på effektiv korrektion af uforholdsmæssigt store makroøkonomiske ubalancer i euroområdet.

2. Denne forordning gælder for medlemsstater, der har euroen som valuta.

Artikel 2

Definitioner

Med henblik på denne forordning finder definitionerne i artikel 2 i forordning (EU) nr. […/…] anvendelse.

Derudover anvendes følgende definition:

ved "exceptionelle økonomiske omstændigheder" forstås omstændigheder, hvor et offentligt underskud, der overstiger referenceværdien, anses for at være exceptionelt i henhold til artikel 126, stk. 2, litra a), andet led, i TEUF og som nærmere angivet i Rådets forordning (EF) nr. 1467/97 (3).

Artikel 3

Sanktioner

1. Rådet pålægger ved afgørelse efter henstilling fra Kommissionen en rentebærende deponering , hvis der i overensstemmelse med ▐ artikel 10, stk. 4, i forordning (EU) nr. […/…] vedtages en afgørelse fra Rådet om korrigerende foranstaltninger , og Rådet derefter ▐ afgør, at den pågældende medlemsstat ▐ ikke har truffet de anbefalede korrigerende foranstaltninger i opfølgning af en henstilling.

1a. Der pålægges en årlig bod ved afgørelse truffet af Rådet efter henstilling fra Kommissionen, hvis

a) der vedtages to på hinanden følgende henstillinger fra Rådet i samme procedure vedrørende ubalancer i overensstemmelse med artikel 8, stk. 3, i forordning (EU) nr. […/…], hvori Rådet vurderer, at den pågældende medlemsstat har forelagt en utilstrækkelig korrigerende handlingsplan

b) der vedtages to på hinanden følgende afgørelser fra Rådet i samme procedure vedrørende ubalancer indeholdende en erklæring om manglende overholdelse i overensstemmelse med artikel 10, stk. 4, i forordning (EU) nr. […/…].

Boden pålægges ved at konvertere den rentebærende deponering til en årlig bod, jf. artikel 3, stk. 1.

1b. Afgørelserne i stk. 1 og 1a anses for at være vedtaget af Rådet, medmindre det med kvalificeret flertal beslutter at forkaste henstillingen inden for en frist på ti dage, efter at Kommissionen har vedtaget den. Rådet kan ændre henstillingen med kvalificeret flertal.

1c. Kommissionens henstilling med henblik på Rådets afgørelse udstedes inden tyve dage, efter at de i stk. 1 og 1a nævnte betingelser er opfyldt.

2. Den rentebærende deponering eller den årlige bod, som anbefales af Kommissionen, udgør 0,1 % af den pågældende medlemsstats BNP i det foregående år.

3. Uanset stk. 2 kan Kommissionen som følge af exceptionelle økonomiske omstændigheder eller efter en begrundet anmodning fra den pågældende medlemsstat, som er sendt til Kommissionen inden ti dage, efter at de betingelser , der henvises til i stk. 1 og 1a , er opfyldt, foreslå at nedsætte den rentebærende deponerings eller bodens størrelse eller at ophæve den.

4. Hvis en medlemsstat har deponeret et rentebærende beløb eller har betalt en årlig bod for et givet kalenderår, og Rådet derefter i overensstemmelse med artikel 10, stk. 1, i forordning (EU) nr. […/…] afgør, at medlemsstaten har truffet de anbefalede korrigerende foranstaltninger i løbet af det pågældende år, tilbagebetales det beløb, der er deponeret for det pågældende år, til medlemsstaten pro rata temporis med påløbne renter .

Artikel 4

Tildeling af bodsbeløbene

Den bod, der er nævnt i artikel 3 i denne forordning, udgør andre indtægter som nævnt i artikel 311 i TEUF og afsættes til den europæiske finansielle stabilitetsfacilitet . Så snart de medlemsstater, der har euroen som valuta, opretter en anden stabilitetsmekanisme med henblik på at yde finansiel bistand og sikre stabiliteten i hele euroområdet, afsættes boden til sidstnævnte mekanisme.

Artikel 5

Afstemning i Rådet

Hvad angår de foranstaltninger, der henvises til i artikel 3, stemmer kun medlemmer af Rådet, som repræsenterer medlemsstater, der har euroen som valuta, og Rådet handler uden at tage hensyn til stemmen fra det medlem af Rådet, som repræsenterer den pågældende medlemsstat.

Det i første stykke nævnte kvalificerede flertal af Rådets medlemmer defineres i overensstemmelse med artikel 238, stk. 3, litra a), i TEUF.

Artikel 5a

Økonomisk dialog

For at fremme dialogen mellem EU-institutionerne, især Europa-Parlamentet, Rådet og Kommissionen og med henblik på at sikre større gennemsigtighed og ansvarlighed, kan det kompetente udvalg i Europa-Parlamentet indbyde formanden for Rådet, Kommissionen og, hvis det er relevant, formanden for Eurogruppen til at give møde for udvalget med henblik på at drøfte afgørelser, der træffes i henhold til artikel 3 i denne forordning.

Europa-Parlamentets kompetente udvalg kan give mulighed for, at den berørte medlemsstat deltager i en udveksling af synspunkter.

Artikel 5b

Gennemgang

1. Inden tre år efter denne forordnings ikrafttræden og derefter hvert femte år offentliggør Kommissionen en rapport om anvendelsen af denne forordning. I rapporten foretages der bl.a. en evaluering af:

a) hvor effektiv forordningen er

b) fremskridtene med at sikre en tættere samordning af de økonomiske politikker og en varig konvergens mellem medlemsstaternes økonomiske resultater i overensstemmelse med traktaten.

2. Hvis det er hensigtsmæssigt, ledsages rapporten af forslag til ændringer af denne forordning.

3. Rapporten og eventuelle dertil knyttede forslag fremsendes til Europa-Parlamentet og Rådet.

Artikel 6

Ikrafttræden

Denne forordning træder i kraft på tyvendedagen efter offentliggørelsen i Den Europæiske Unions Tidende.

Denne forordning er bindende i alle enkeltheder og gælder umiddelbart i medlemsstaterne i overensstemmelse med traktaterne. Udfærdiget i På Europa-Parlamentets vegne Formand På Rådets vegne Formand

(1) EUT C 150 af 20.5.2011, s. 1.

(2) EUT C …

(3) EFT L 209 af 2.8.1997, s. 6.